
RAPORT

asupra propunerii legislative pentru modificarea articolului 2, aliniatul 2 al Legii 213 din 2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România  
(Pl.x.  154/2010) 

1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 154 din 7 aprilie 2010, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea articolului 2, aliniatul 2 al Legii 213 din 2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România.  

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, Comisia pentru sănătate şi familie, avizul Consiliului Legislativ, Punctul de vedere al Guvernului, Punctul de vedere al Colegiului Psihologilor din România,  precum şi Punctul de vedere al Ministerului Educaţiei, Cercetării, Tineretului şi Sportului.

Propunerea legislativă are ca obiect de reglementare modificarea alin. (2) al art. 2 din Legea nr. 213/2004 privind exercitarea profesiei de psiholog cu drept de liberă practică, înfiinţarea organizarea şi funcţionara Colegiului Psihologilor din România, în sensul ca exercitarea profesiei de psiholog cu drept de liberă practică să se poată realiza şi de către persoanele care au absolvit o instituţie de învăţământ superior de specialitate, cu diplomă de licenţă în psihopedagogice specială, nu numai  de către cele cu diplomă de licenţă în psihologie sau asimilată. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 25 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului; domnul Mihai Aniţei - preşedinte şi domnul Ştefan Laurenţiu – jurist în cadrul Colegiului Psihologilor din România. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Propunerea legislativă a fost adoptată de Senat, în calitate de primă Cameră sesizată, în şedinţa din 31 martie 2010.


În urma dezbaterii, în şedinţele din 08 iunie, 28 septembrie şi 26 octombrie 2010, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:


- cele două specializări au propriile competenţe profesionale, cărora le răspund la nivel practic, ocupaţia de psihopedagog special din sfera ştiinţelor educaţiei, respectiv profesia de psiholog aferentă psihologiei. În consecinţă, psihopedagogii speciali nu deţin competenţele specifice psihologilor, activităţile specifice din domeniul psihopedagogiei speciale suprapunându-se doar parţial cu cele din domeniul psihologiei;

 - profesia de psiholog este o profesie reglementată în România în conformitate cu prevederile Legii nr. 213/2004, iar profesia de psihopedagog nu este o profesie reglementată în România.

